Selvom Aalborg Karneval lørdag forløb roligt, har Nordjyllands Politi været involveret i nogle episoder både gennem dagen og i løbet af natten. I nat fik Politiet nemlig en anmeldelse om, at en skulle være hoppet i Limfjorden fra broen, og at vedkomne så ud til at være i vanskeligheder. Derfor blev en eftersøgning med både helikopter og både sendt ud i Limfjorden omkring klokken 23 i nat. - Ham, der hopper ud fra broen, svømmer selv ind i land og har ikke været i knibe på noget tidspunkt. Så eftersøgningen er lukket ned, lyder det fra vagtchefen ved Nordjyllands Politi, Karsten Højrup Kristensen. TV2 Nords reporter var til stede ved Limfjorden, da eftersøgningen var i gang, og her talte han med anmelderen, som selv var ude at lede efter manden, der var sprunget i. - Så ser vi noget, der plasker der ude, og så ser vi et hoved. Vi er tre derude, som er enige om, at der er en i vandet, så jeg tager en ekstra redningsvest, og hopper i, forklarer Morten Nielsen, der var en af redningsmændene natten til søndag. Han kalder hele oplevelsen for væmmelig, fordi han frygtede, at nogen skulle miste livet.

Referat:
Natten efter karneval er trods en eftersøgning i Limfjorden forløbet roligt.